CELEX: 32009R1006
Language: ro
Date: 2009-09-16 00:00:00
Title: Regulamentul (CE) nr. 1006/2009 al Parlamentului European și al Consiliului din 16 septembrie 2009 de modificare a Regulamentului (CE) nr. 808/2004 privind statisticile comunitare referitoare la societatea informațională (Text cu relevanță pentru SEE)

31.10.2009   
            
            
               RO
            
            
               Jurnalul Oficial al Uniunii Europene
            
            
               L 286/31
            
         
      REGULAMENTUL (CE) NR. 1006/2009 AL PARLAMENTULUI EUROPEAN ȘI AL CONSILIULUI
   
   din 16 septembrie 2009
   de modificare a Regulamentului (CE) nr. 808/2004 privind statisticile comunitare referitoare la societatea informațională
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 285 alineatul (1),
   având în vedere propunerea Comisiei,
   hotărând în conformitate cu procedura prevăzută la articolul 251 din tratat (1),
   întrucât:
   
               (1)
            
            
               Transmiterea anuală de statistici referitoare la societatea informațională, astfel cum este prevăzută în Regulamentul (CE) nr. 808/2004 al Parlamentului European și al Consiliului (2), este limitată la cel mult cinci ani de referință de la data intrării în vigoare a regulamentului respectiv și va lua sfârșit în 2009. Totuși, la nivelul Comunității există o nevoie permanentă de transmitere pe bază anuală de informații statistice coerente privind societatea informațională.
            
         
               (2)
            
            
               Consiliul European din martie 2005 a subliniat importanța creării unei societăți informaționale inclusive, bazată pe utilizarea pe scară largă a tehnologiilor informației și comunicațiilor (TIC) în cadrul serviciilor publice, în întreprinderile mici și mijlocii (IMM-uri) și în gospodării.
            
         
               (3)
            
            
               Consiliul European din martie 2006 a recunoscut importanța strategică a unei utilizări mai productive a TIC în întreprinderi și în organismele administrative și a invitat Comisia și statele membre să pună în aplicare cu fermitate strategia i2010. Aceasta promovează o economie digitală deschisă și competitivă și subliniază rolul esențial al TIC pentru incluziune și calitatea vieții. Strategia este considerată un element fundamental al parteneriatului de la Lisabona reînnoit pentru creștere economică și locuri de muncă.
            
         
               (4)
            
            
               În aprilie 2006, Grupul la nivel înalt i2010 constituit prin Decizia 2006/215/CE a Comisiei (3) a aprobat cadrul de evaluare comparativă i2010, care stabilește o listă de indicatori-cheie pentru evaluarea evoluției societății informaționale europene astfel cum este prevăzut în strategia i2010.
            
         
               (5)
            
            
               Decizia nr. 1639/2006/CE a Parlamentului European și a Consiliului din 24 octombrie 2006 de stabilire a Programului-cadru pentru competitivitate și inovare (2007–2013) (4) sprijină creșterea competitivității și capacității inovatoare în Comunitate, promovarea progresului societății cunoașterii și stimularea dezvoltării durabile bazate pe o creștere economică echilibrată. Decizia respectivă invită Comunitatea să se doteze cu o bază analitică sănătoasă în vederea sprijinirii elaborării politicilor într-o serie de domenii. Programul-cadru instituit prin decizia respectivă sprijină acțiunile destinate analizării politicilor pe baza statisticilor oficiale.
            
         
               (6)
            
            
               Declarația ministerială privind e-incluziunea, adoptată la Riga la 11 iunie 2006, subliniază importanța unei societăți informaționale inclusive. Respectiva declarație stabilește cadrul unei politici globale referitoare la e-incluziune, abordând o serie de aspecte legate de îmbătrânirea societății, diferențele geografice în ceea ce privește digitalizarea, accesibilitatea, alfabetizarea și competențele digitale, diversitatea culturală și serviciile publice online inclusive. În respectiva declarație, Comisia este invitată să sprijine strângerea de probe și definirea parametrilor de referință în Uniunea Europeană și în afara acesteia.
            
         
               (7)
            
            
               Indicatorii destinați evaluării comparative a evoluției societății informaționale, astfel cum se precizează în strategiile politice ale Comunității, cum ar fi cadrul de evaluare comparativă i2010 al strategiei i2010 și modificările sale ulterioare în cadrul strategiei de la Lisabona, ar trebui să aibă la bază informații statistice coerente.
            
         
               (8)
            
            
               Modificarea Regulamentului (CE) nr. 808/2004 ar trebui să țină seama de Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene (5).
            
         
               (9)
            
            
               Prezentul regulament nu ar trebui să conducă la creșterea sarcinii administrative pentru respondenți și pentru autoritățile naționale de statistică, măsurată în funcție de numărul variabilelor obligatorii sau durata interviului, în ceea ce privește culegerea și transmiterea de statistici armonizate în comparație cu situația existentă înainte de intrarea în vigoare a prezentului regulament.
            
         
               (10)
            
            
               Prin urmare, Regulamentul (CE) nr. 808/2004 ar trebui modificat în consecință.
            
         
               (11)
            
            
               Comitetul pentru programul statistic constituit prin Decizia 89/382/CEE, Euratom a Consiliului (6) a fost consultat,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 808/2004 se modifică după cum urmează:
   
               1.
            
            
               La articolul 3, alineatul (1) se înlocuiește cu următorul text:
               „(1)   Statisticile care urmează să fie elaborate cuprind informații utile pentru indicatorii structurali și necesare pentru procesul de evaluare comparativă a strategiilor politice ale Comunității privind dezvoltarea spațiului informațional european, a inovării în întreprinderi și a societății informaționale europene, cum ar fi cadrul de evaluare comparativă i2010 și modificările sale ulterioare în cadrul strategiei de la Lisabona și alte informații necesare pentru a asigura o bază uniformă pentru analiza societății informaționale.”
            
         
               2.
            
            
               Articolul 6 se înlocuiește cu următorul text:
               „Articolul 6
               Prelucrarea, transmiterea și diseminarea datelor
               (1)   Statele membre transmit Comisiei (Eurostat) datele sintetice și metadatele cerute prin prezentul regulament și măsurile de punere în aplicare, în conformitate cu articolul 21 privind transmiterea datelor confidențiale din Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene (7).
               (2)   Statele membre transmit datele și metadatele cerute prin prezentul regulament în formă electronică, în conformitate cu standardul schimbului reciproc de date convenit între Comisie și statele membre.
               (3)   Capitolul V din Regulamentul (CE) nr. 223/2009 se aplică în ceea ce privește tratamentul și diseminarea de date confidențiale.
            
         
               3.
            
            
               Articolul 7 se înlocuiește cu următorul text:
               „Articolul 7
               Calitatea statistică și rapoartele
               (1)   Statele membre asigură calitatea datelor transmise.
               (2)   În sensul prezentului regulament, se aplică criteriile de calitate stabilite la articolul 12 alineatul (1) din Regulamentul (CE) nr. 223/2009.
               (3)   În fiecare an, statele membre furnizează Comisiei (Eurostat) un raport privind calitatea datelor transmise, precum și privind orice eventuale modificări metodologice apărute. Acest raport trebuie furnizat la o lună de la transmiterea datelor.”
            
         
               4.
            
            
               Anexele I și II se înlocuiesc cu textul din anexa la prezentul regulament.
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 16 septembrie 2009.
      
         
            Pentru Parlamentul European
         
         
            Președintele
         
         J. BUZEK
         
      
      
         
            Pentru Consiliu
         
         
            Președintele
         
         C. MALMSTRÖM
         
      
   
   
      (1)  Avizul Parlamentului European din 2 aprilie 2009 (nepublicat încă în Jurnalul Oficial) și Decizia Consiliului din 13 iulie 2009.
   
      (2)  JO L 143, 30.4.2004, p. 49.
   
      (3)  JO L 80, 17.3.2006, p. 74.
   
      (4)  JO L 310, 9.11.2006, p. 15.
   
      (5)  JO L 87, 31.3.2009, p. 164.
   
      (6)  JO L 181, 28.6.1989, p. 47.
   
      (7)  JO L 87, 31.3.2009, p. 164.”
   
      ANEXĂ
      „
            ANEXA I
            Modulul 1: Întreprinderile și societatea informațională
            1.   Obiective
            Obiectivul acestui modul este acela de a furniza în timp util statistici referitoare la întreprinderi și societatea informațională. Acesta oferă un cadru pentru cerințele în materie de acoperire, durată și periodicitate, subiecte acoperite, defalcarea furnizării de date, tipul furnizării de date și orice studii pilot sau de fezabilitate necesare.
            2.   Domeniul de aplicare
            Acest modul acoperă activitățile întreprinderilor din secțiunile C-N și R și diviziunea 95 ale clasificării statistice a activităților economice în Comunitatea Europeană (NACE REV. 2).
            Statisticile vor fi compilate pentru fiecare întreprindere.
            3.   Durata și periodicitatea furnizării de date
            Statisticile vor fi furnizate anual pentru cel mult 15 ani de referință începând de la 20 mai 2004. Nu este necesară furnizarea anuală a tuturor caracteristicilor; pentru fiecare caracteristică, periodicitatea furnizării va fi specificată și convenită ca parte a măsurilor de punere în aplicare menționate la articolul 8.
            4.   Subiectele acoperite
            Caracteristicile care urmează să fie furnizate vor fi alese din următoarea listă de subiecte:
            
                        —
                     
                     
                        sistemele TIC și folosirea lor în întreprinderi;
                     
                  
                        —
                     
                     
                        folosirea internetului și a altor rețele electronice în întreprinderi;
                     
                  
                        —
                     
                     
                        comerțul electronic (e-commerce);
                     
                  
                        —
                     
                     
                        procesele legate de activitățile economice electronice (e-business) și aspectele organizaționale;
                     
                  
                        —
                     
                     
                        utilizarea TIC de către întreprinderi pentru schimbul de informații și servicii cu instituțiile guvernamentale și administrațiile publice (e-government);
                     
                  
                        —
                     
                     
                        competența în domeniul TIC în întreprinderi și necesarul de expertiză în domeniul TIC;
                     
                  
                        —
                     
                     
                        obstacole în calea utilizării TIC, a internetului și a altor rețele electronice, a comerțului electronic (e-commerce) și a activităților economice electronice (e-business);
                     
                  
                        —
                     
                     
                        cheltuielile și investițiile în domeniul TIC;
                     
                  
                        —
                     
                     
                        siguranța TIC și încrederea în TIC;
                     
                  
                        —
                     
                     
                        utilizarea TIC și impactul acestora asupra mediului (TIC ecologice);
                     
                  
                        —
                     
                     
                        accesul la internet și utilizarea acestuia și a altor tehnologii în rețea pentru conectarea obiectelor și dispozitivelor (internet al obiectelor);
                     
                  
                        —
                     
                     
                        accesarea și utilizarea tehnologiilor care oferă posibilitatea conectării la internet sau la alte rețele din orice loc și în orice moment (conectivitate omniprezentă).
                     
                  Nu vor fi acoperite toate subiectele în fiecare an.
            5.   Defalcarea furnizării de date
            Nu este necesară furnizarea în fiecare an a tuturor defalcărilor; defalcările solicitate sunt alese din următoarea listă, luându-se în considerare natura unităților statistice, calitatea preconizată a datelor statistice și volumul total al eșantioanelor. Defalcările vor fi convenite ca parte a măsurilor de punere în aplicare:
            
                        —
                     
                     
                        după clasa de mărime;
                     
                  
                        —
                     
                     
                        după codul NACE;
                     
                  
                        —
                     
                     
                        după regiune: defalcările regionale vor fi limitate la cel mult trei grupări.
                     
                  6.   Tipul furnizării de date
            Statele membre vor transmite datele agregate Comisiei (Eurostat).
            7.   Studii de fezabilitate și studii pilot
            Ori de câte ori sunt identificate noi cerințe semnificative cu privire la date ori sunt necesari indicatori noi cu o structură complexă, Comisia inițiază studii de fezabilitate sau studii pilot care se realizează pe bază de voluntariat de către statele membre înaintea oricărei activități de colectare de date. Aceste studii vor evalua fezabilitatea colectării datelor în cauză, luând în considerare beneficiile disponibilității datelor în raport cu costurile colectării și cu sarcina respondenților. Rezultatele acestor studii de fezabilitate sau pilot contribuie la definirea noilor indicatori.
         
         
            ANEXA II
            Modulul 2: Persoanele fizice, gospodăriile și societatea informațională
            1.   Obiectiv
            Obiectivul acestui modul este de a furniza în timp util statistici referitoare la persoane fizice, gospodării și societatea informațională. El oferă un cadru pentru cerințele în materie de acoperire, durată și periodicitate, subiecte acoperite, caracteristicile contextului socioeconomic al furnizării de date, tipul furnizării de date și orice studii pilot sau de fezabilitate necesare.
            2.   Domeniul de aplicare
            Acest modul acoperă statisticile referitoare la persoane fizice și gospodării.
            3.   Durata și periodicitatea furnizării de date
            Statisticile vor fi furnizate anual pentru cel mult 15 ani de referință începând de la 20 mai 2004. Nu este necesară furnizarea anuală a tuturor caracteristicilor; pentru fiecare caracteristică, periodicitatea furnizării va fi specificată și convenită ca parte a măsurilor de punere în aplicare prevăzute la articolul 8.
            4.   Subiectele acoperite
            Caracteristicile care urmează să fie furnizate vor fi alese din următoarea listă de subiecte:
            
                        —
                     
                     
                        accesul la TIC și folosirea lor de către persoane fizice și/sau gospodării,
                     
                  
                        —
                     
                     
                        utilizarea în diverse scopuri a internetului și a altor rețele electronice de către persoane fizice și/sau gospodării,
                     
                  
                        —
                     
                     
                        siguranța TIC și încrederea în TIC,
                     
                  
                        —
                     
                     
                        competența și calificările în domeniul TIC,
                     
                  
                        —
                     
                     
                        obstacole în calea utilizării TIC și a internetului,
                     
                  
                        —
                     
                     
                        efectele prognozate ale utilizării TIC asupra persoanelor fizice și/sau gospodăriilor,
                     
                  
                        —
                     
                     
                        utilizarea TIC de către persoane fizice pentru schimbul de informații și servicii cu instituțiile guvernamentale și administrațiile publice (e-government),
                     
                  
                        —
                     
                     
                        accesarea și utilizarea tehnologiilor care oferă posibilitatea conectării la internet sau la alte rețele din orice loc și în orice moment (conectivitate omniprezentă).
                     
                  Nu vor fi acoperite toate subiectele în fiecare an.
            5.   Caracteristicile mediului socioeconomic din care provin datele furnizate
            Nu este necesară furnizarea anuală a tuturor caracteristicilor mediului; caracteristicile solicitate ale mediului sunt alese din următoarea listă și sunt convenite ca parte a măsurilor de punere în aplicare:
            
                        (a)
                     
                     
                        pentru statisticile furnizate pentru gospodării:
                        
                                    —
                                 
                                 
                                    după tipul de gospodărie,
                                 
                              
                                    —
                                 
                                 
                                    după grupa de venituri,
                                 
                              
                                    —
                                 
                                 
                                    după regiune.
                                 
                              
                  
                        (b)
                     
                     
                        pentru statisticile furnizate pentru persoane fizice:
                        
                                    —
                                 
                                 
                                    după grupa de vârstă,
                                 
                              
                                    —
                                 
                                 
                                    după sex,
                                 
                              
                                    —
                                 
                                 
                                    după gradul de educație,
                                 
                              
                                    —
                                 
                                 
                                    după situația încadrării în muncă,
                                 
                              
                                    —
                                 
                                 
                                    după starea civilă de fapt,
                                 
                              
                                    —
                                 
                                 
                                    după țara de origine, cetățenie,
                                 
                              
                                    —
                                 
                                 
                                    după regiune.
                                 
                              
                  6.   Tipul furnizării de date
            Statele membre vor transmite către Comisie (Eurostat) datele individuale, însă acestea nu vor permite identificarea directă a unităților statistice în cauză.
            7.   Studii de fezabilitate și studii pilot
            Ori de câte ori sunt identificate noi cerințe semnificative cu privire la date ori sunt necesari indicatori noi cu o structură complexă, Comisia inițiază studii de fezabilitate sau studii pilot care se realizează pe bază de voluntariat de către statele membre înaintea oricărei activități de colectare de date. Aceste studii vor evalua fezabilitatea colectării datelor în cauză, luând în considerare beneficiile disponibilității datelor în raport cu costurile colectării și cu sarcina respondenților. Rezultatele acestor studii de fezabilitate sau pilot contribuie la definirea noilor indicatori.
         ”